AfriForum gaan ANC-skikking teen Xingwana aanwendLulu Xingwana. Foto: GCIS Verteenwoordigers by AfriForum se eerste nasionale kongres het vandag eenparig ŉ mosie aanvaar dat die skikking wat verlede jaar tussen AfriForum en die ANC bereik is, aangewend moet word om die voortdurende beledigings wat deur senior ANC-leiers teenoor Afrikaners en Christene gemaak word, met die nasionale leierskap van die ANC opgeneem moet word. Hierdie mosie sluit in dat die v8erskoning wat Lulu Xingwana, die minister van vroue, kinders en mense met gestremdhede vir haar belediging teenoor Afrikanermans en hul “Calvinistiese geloof” gemaak het, nie voldoende is nie, aangesien dit nie deur enige verdere optrede opgevolg is nie. “Xingwana se uitsprake moet in die breër ANC konteks gesien word,” het Ernst Roets, adjunk uitvoerende hoof van AfriForum gesê. “Haar uitspraak is as’t ware maar net een belediging in ŉ lang reeks van beledigings wat onlangs deur senior ANC-leiers teenoor Afrikaners en selfs Christene gemaak is.” In Desember 2011 het president Jacob Zuma gesê dat die gebrek aan medemenslikheid in die gemeenskap (wat institusionele sorg vir weeskinders en bejaardes noodsaak) aan die koms van die Christendom en Bybel na Suid-Afrika toegeskryf kan word. In Mei 2011 het die voormalige president van die ANC Jeugliga, Julius Malema, in Zuma se teenwoordigheid gesê dat alle witmense kriminele is en as sodanig hanteer moet word. Hy is nooit hieroor aangespreek nie en geen stappe is in hierdie verband teen hom geneem nie. “Enige poging van die ANC om vreedsame naasbestaan te bevorder, terwyl hierdie tipe uitsprake in eie geledere voortgaan, kom op lippediens neer. Ons werk nie meer met individue wat onverantwoordelike goed kwytraak nie, maar met ŉ diskriminerende organisasiekultuur in die ANC,” het Roets gesê. Die skikking wat in 2012 in die “Skiet die Boer”-saak bereik is, sluit onder meer in dat die partye tot die skikking hulle toewy tot voortgesette formele dialoog om wedersydse begrip vir hulle onderskeie kulturele erfenisse en aspirasies te bevorder. Hierdie skikking is ŉ bevel van die hoogste hof van appèl gemaak en het bindende gesag op al die partye wat by die saak betrokke was.